b'\n_START_ARTICLE_\nSredozemski \xc5\xa1ur\n_START_SECTION_\nOpis in biologija\n_START_PARAGRAPH_\nSredozemski \xc5\xa1ur je subtropska bentopela\xc5\xa1ka ribja vrsta, ki lahko dose\xc5\xbee v dol\xc5\xbeino do 60 cm, povpre\xc4\x8dno pa okoli 30 cm. Prvi je vrsto leta 1868 opisal avstrijski ihtiolog, zoolog in herpetolog Franz Steindachner, ki jo je takrat poimenoval z znanstvenim imenom Caranx trachurus mediterraneus. Kasneje so vrsto opisali \xc5\xa1e Y. G. Aleev, leta 1956 ter J. Dardignac in A. Vincent. Rodovno ime izhaja iz gr\xc5\xa1kega korena trachys, ki pomeni \xc2\xbbrobat\xc2\xab\xc2\xa0ter oura, ki pomeni \xc2\xbbrep\xc2\xab._NEWLINE_Telo je podolgovato in bo\xc4\x8dno stisnjeno.  Glava je velika, z izrazito naprej potisnjeno spodnjo \xc4\x8deljustjo. Zgornja \xc4\x8deljust je prav tako mo\xc4\x8dna in izrazita. O\xc4\x8di so za\xc5\xa1\xc4\x8ditene s posebnimi vekami. Hrbtna stran je modro sive do \xc4\x8drne, boki in trebuh pa belo srebrne barve.  Repna plavut je rumene barve, pred analno plavutjo pa se nahajata dva trna. Tik za \xc5\xa1kr\xc5\xbenim poklopcem ima sredozemski \xc5\xa1ur zna\xc4\x8dilno temno pego._NEWLINE_Sredozemski \xc5\xa1ur ima rad braki\xc4\x8dno vodo in subtropske temperature. Je dober plavalec, ki se hrani predvsem s sardelami, in\xc4\x8duni in manj\xc5\xa1imi raki. Pogosto se zdru\xc5\xbeuje v jate z drugimi vrstami svojega rodu, predvsem s \xc5\xa1njuri in pisanimi \xc5\xa1uri.\n_START_SECTION_\nGospodarska pomembnost\n_START_PARAGRAPH_\nSredozemski \xc5\xa1ur je gospodarsko pomembna ribja vrsta Sredozemlja in \xc4\x8crnega morja. V \xc4\x8crnem morju predstavlja kar 54% vsega ulova, v Marmarskem morju pa okoli 39%. V Egejskem in Sredozemskem morju predstavlja 3-4% skupnega letnega ulova._NEWLINE_V Evropski uniji je najmanj\xc5\xa1a lovna mera za to ribjo vrsto 15 cm, v Ukrajini le-ta zna\xc5\xa1a 10 cm, v Romuniji in Bolgariji 12 cm ter v Tur\xc4\x8diji 13 cm.'